SL Uradni list Evropske unije L 12/28

UREDBA KOMISIJE (EU) 2016/46

z dne 18. januarja 2016

o spremembi Priloge III k Uredbi (ES) št. 396/2005 Evropskega parlamenta in Sveta glede mejnih vrednosti ostankov za oksadiksil in spinetoram v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a), člena 16(1)(a) in člena 49(2) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za oksadiksil in spinetoram so bile določene v delu A Priloge III k Uredbi (ES) št. 396/2005.

(2) Za oksadiksil določa Uredba Komisije (ES) št. 396/2005, kakor je bila spremenjena z Uredbo (EU) št. 592/2012 (2), začasne MRL za več proizvodov zaradi obstojnosti aktivne snovi v tleh. Komisija je države članice pozvala k izmenjavi podatkov, pridobljenih pri spremljanju prisotnosti snovi v zadevnih proizvodih. Predloženi podatki kažejo, da se v poru in v skupini „zelenjava – korenovke in gomoljnice“ ne pojavljajo več ostanki v vrednostih nad zadevnimi mejami določljivosti. Zato je primerno, da se začasne MRL znižajo na take vrednosti. Nasprotno pa se ostanki oksadiksila še vedno pojavljajo v peteršilju, belušni zeleni in v skupini solat in solatnic. Podatki, pridobljeni pri spremljanju, kažejo, da začasna MRL v višini 0,05 mg/kg ustrezno obravnava prisotnost oksadiksila v navedenih proizvodih. Zato je primerno, da se navedene začasne MRL znižajo na vrednost 0,05 mg/kg. Navedene MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(3) Kar zadeva spinetoram, je bila MRL, ki jo je določila Komisija za Codex Alimentarius, (v nadaljnjem besedilu: CXL) za meso sesalcev razen morskih sesalcev v Uredbo (ES) št. 396/2005 vključena z Uredbo Komisije (EU) št. 459/2010 (3). Uredba Komisije (EU) št. 212/2013 (4) je nadomestila Prilogo I k Uredbi (ES) št. 396/2005. Zlasti je v navedeni Prilogi I nadomestila izraz „meso“ sesalcev z izrazom „mišičje“ sesalcev (oznake 1011010, 1012010, 1013010, 1014010, 1015010 in 1017010). MRL takrat niso bile prilagojene spremenjenim kategorijam. Ker je snov topna v maščobi in se ostanki pričakujejo v matricah maščob, je primerno izvesti tako prilagoditev s popravkom MRL za skupini maščevja sesalcev in mišičevja sesalcev.

(4) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(5) Uredbo (ES) št. 396/2005 bi bilo zato treba ustrezno spremeniti.

(6) Da se omogoči normalno trgovanje s proizvodi ter njihova predelava in uživanje, bi bilo treba v tej uredbi določiti prehodno ureditev za proizvode, ki so bili proizvedeni pred spremembo MRL s to uredbo in za katere je iz informacij razvidno, da je ohranjena visoka raven varstva potrošnikov.

(7) Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.

(8) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Priloga III k Uredbi (ES) št. 396/2005 se spremeni v skladu s Prilogo k tej uredbi.

Člen 2

Različica Uredbe (ES) št. 396/2005 pred spremembami s to uredbo se še naprej uporablja za proizvode, ki so bili proizvedeni pred 8. februarjem 2016.

Člen 3

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 18. januarja 2016 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Uredba Komisije (EU) št. 592/2012 z dne 4. julija 2012 o spremembi prilog II in III k Uredbi (ES) št. 396/2005 Evropskega parlamenta in Sveta glede mejnih vrednosti ostankov za bifenazat, kaptan, ciprodinil, fluopikolid, heksitiazoks, izoprotiolan, metaldehid, oksadiksil in fosmet v ali na nekaterih proizvodih (UL L 176, 6.7.2012, str. 1).

(3) Uredba Komisije (EU) št. 459/2010 z dne 27. maja 2010 o spremembi prilog II, III in IV k Uredbi (ES) št. 396/2005 Evropskega parlamenta in Sveta glede mejnih vrednosti ostankov za nekatere pesticide v ali na nekaterih proizvodih (UL L 129, 28.5.2010, str. 3).

(4) Uredba Komisije (EU) št. 212/2013 z dne 11. marca 2013 o nadomestitvi Priloge I k Uredbi Evropskega parlamenta in Sveta (ES) št. 396/2005 zaradi dodatkov in sprememb v zvezi s proizvodi iz navedene priloge (UL L 68, 12.3.2013, str. 30).